Na temelju članka 15. stavka 2. Zakona o javnoj nabavi („Narodne novine“, broj 120/16, 114/22 i 48/26 – dalje u tekstu: ZJN 2016) i članka 22. Statuta Županijske uprave za ceste Primorsko-goranske županije (KLASA: 023-01/06-01/1, URBROJ: 2170-04-11-6-1 od 23.2.2006., KLASA: 023-01/06-01/1, URBROJ: 2170-04-11-10-01 od 23.2.2010., KLASA: 023-01/06-01, URBROJ: 2170-04-11-15-1 od 8.4.2015. – pročišćeni tekst i KLASA: 025-01/22-02/20, URBROJ: 2170-48-04-11-22-6 od 20.12.2022. godine), Upravno vijeće Županijske uprave za ceste Primorsko-goranske županije na 14. sjednici održanoj 14.08.2026. godine, donijelo je


PRAVILNIK
O PROVEDBI POSTUPAKA JEDNOSTAVNE NABAVE ROBE, RADOVA I USLUGA



OPĆE ODREDBE
Članak 
Ovim se Pravilnikom o provedbi postupaka jednostavne nabave robe, radova i usluga (dalje u tekstu: Pravilnik) uređuju pravila, uvjeti i postupci jednostavne nabave robe, radova i usluga te provedba projektnih natječaja Županijske uprave za ceste Primorsko-goranske županije (dalje u tekstu: Naručitelj).
Pojmovi i izrazi koji se koriste u ovom Pravilniku, a koji imaju rodno značenje, odnose se jednako na muški i ženski rod.
Članak 
Jednostavna nabava je nabava roba i usluga te projektnih natječaja procijenjene vrijednosti manje od 50.000,00 eura, odnosno nabava radova procijenjene vrijednosti manje od 100.000,00 eura za koju sukladno članku 12. stavku 1. ZJN 2016 ne postoji obveza provedbe postupaka javne nabave.
Procijenjena vrijednost u smislu ovog Pravilnika odnosi se na ukupan iznos jednostavne nabave bez poreza na dodanu vrijednost (PDV-a).
Projektni natječaj je postupak nabave koji omogućava Naručitelju stjecanje, uglavnom u području prostornog planiranja, arhitekture, inženjerstva ili obrade podataka, plana ili projekta koji je odabrao ocjenjivački sud nakon provedenog natjecanja s dodjelom nagrada ili bez dodjele nagrada.
U provedbi postupaka nabave robe, radova i usluga te projektnih natječaja iz stavka 1. i 3. ovog članka, osim odredbi ovog Pravilnika, primjenjuju se i drugi važeći zakonski i podzakonski propisi te interni akti Naručitelja koji se odnose na pojedini predmet nabave.
Postupci jednostavne nabave koje provodi Naručitelj trebaju biti usklađeni sa planom nabave, odnosno s financijskim planom Naručitelja. Naručitelj je obvezan u planu nabave i registru ugovora navesti sve predmete nabave čija je procijenjena vrijednost jednaka ili veća od 5.000,00 €.  
U provedbi postupaka jednostavne nabave koristi se mogućnost primjene elektroničkih sredstava komunikacije.


NAČELA I ANALIZA TRŽIŠTA
Članak 
U primjeni ovog Pravilnika, Naručitelj je u odnosu na sve gospodarske subjekte obvezan poštovati načelo kretanja robe, načelo poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.
Jednostavna nabava ne smije biti osmišljena s namjerom izbjegavanja primjene ZJN 2016, izbjegavanja primjene ovog Pravilnika ili s namjerom da se određenim gospodarskim subjektima neopravdano da prednost ili ih se stavi u nepovoljan položaj.
Naručitelj je obvezan primjenjivati odredbe ovog Pravilnika na način koji omogućava učinkovitu nabavu te ekonomično, zakonito, namjensko i svrhovito trošenje financijskim planom utvrđenih sredstava.
Članak 
U svrhu pripreme postupaka jednostavnih nabava Naručitelj može provesti analizu tržišta koja obuhvaća prikupljanje informacija o predmetu nabave, gospodarskim subjektima koji sudjeluju na tržištu te drugim okolnostima koji utječu na uvjete nabave.
Analiza tržišta provodi se u opsegu koji je razmjeran vrijednosti i složenosti predmeta nabave, u skladu s raspoloživim proračunskim sredstvima i potrebama Naručitelja.
Prikupljene informacije ne smiju dovesti do narušavanja tržišnog natjecanja niti do povrede načela zabrane diskriminacije, transparentnosti i jednakog postupanja prema gospodarskim subjektima.
POSTUPCI JEDNOSTAVNE NABAVE
Članak 
Postupci jednostavne nabave u smislu ovog Pravilnika jesu:
1. Izravno ugovaranje,
2. Poziv odabranim gospodarskim subjektima,
3. Javna objava poziva.
Izravno ugovaranje
[bookmark: _Hlk236987711]Članak 
Izravno ugovaranje provodi se za nabavu robe, radova i usluga čija je procijenjena vrijednost manja od 5.000,00 eura.
Izravno ugovaranje provodi se izdavanjem narudžbenice, odnosno sklapanjem ugovora, u pravilu, na temelju najmanje jedne ili više dostavljenih ponuda.
U slučajevima iz prethodnog stavka Naručitelj će od gospodarskog subjekta uz ponudu zatražiti dodatnu dokumentaciju ako je to potrebno za izdavanje narudžbenice, odnosno sastavljanje ugovora, i izvršenje predmeta nabave.
U postupku izravnog ugovaranja u pravilu se koriste elektronička sredstva komunikacije (npr. elektronička pošta) ili drugi primjereni i dokaziv oblik komunikacije.


Poziv odabranim gospodarskim subjektima
Članak 
Poziv odabranim gospodarskim subjektima postupak je jednostavne nabave kojim se pozivaju najmanje tri gospodarska subjekta, prema odabiru Naručitelja, na dostavu ponuda sukladno uvjetima i zahtjevima iz Poziva na dostavu ponude, odnosno dokumentacije o nabavi (dalje u tekstu: dokumentacija).
Poziv odabranim gospodarskim subjektima provodi se za nabavu robe i usluga čija je procijenjena vrijednost jednaka ili veća od 5.000,00 eura i jednaka ili manja od 25.000,00 eura, odnosno za nabavu radova čija je procijenjena vrijednost jednaka ili veća od 5.000,00 eura i jednaka ili manja od 45.000,00 eura.
Poziv odabranim gospodarskim subjektima provodi se putem modula jednostavne nabave u Elektroničkom oglasniku javne nabave Republike Hrvatske (dalje u tekstu: EOJN RH).
Članak 
Iznimno od članka 7. ovog Pravilnika, Naručitelj provodi postupak jednostavne nabave slanjem poziva za dostavu ponude jednom gospodarskom subjektu:
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni;
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe,
2. ako iz tehničkih razloga predmet nabave može isporučiti samo određeni gospodarski subjekt ili
3. ako je to nužno radi zaštite isključivih prava, uključujući prava intelektualnog vlasništva;
c) ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati.
U slučaju jednostavne nabave iz stavka 1. ovog članka Naručitelj je dužan navesti i obrazložiti razloge za primjenu iznimke iz stavka 1. ovog članka u modulu jednostavne nabave EOJN RH.
Odredbe članka 7. stavka 3. ovog Pravilnika na odgovarajući način se primjenjuju kod provođenja poziva na dostavu ponude u slučaju iz stavka 1. ovog članka.
Javna objava poziva
Članak 
Javna objava poziva je postupak jednostavne nabave koji se provodi putem javne objave poziva za dostavu ponuda u modulu jednostavne nabave EOJN RH.
Javna objava poziva provodi se za nabavu robe i usluga čija je procijenjena vrijednost veća od 25.000,00 eura i manja od 50.000,00 eura, odnosno za nabavu radova čija je procijenjena vrijednost veća od 45.000,00 eura i manja od 100.000,00 eura.
Iznimno, ukoliko Naručitelj procijeni da je to primjereno i svrhovito, postupak jednostavne nabave iz članka 7. ovog Pravilnika, može se provesti javnom objavom poziva. 


Članak 
Iznimno od članka 9. ovog Pravilnika, Naručitelj nije obvezan provesti javnu objavu poziva u modulu EOJN RH u slučaju:
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni;
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe,
2. ako iz tehničkih razloga predmet nabave može isporučiti samo određeni gospodarski subjekt ili
3. ako je to nužno radi zaštite isključivih prava, uključujući prava intelektualnog vlasništva;
c) ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati.
U slučaju iz stavka 1. ovog članka Naručitelj postupak jednostavne nabave provodi u modulu jednostavne nabave EOJN RH gdje je dužan navesti i obrazložiti razloge za primjenu iznimke iz stavka 1. ovog članka.
NADLEŽNOST ZA PROVEDBU POSTUPAKA JEDNOSTAVNE NABAVE
Članak 
Postupke jednostavnih nabava iz članaka 7., 8., 9. i 10. ovog Pravilnika pripremaju i provode članovi stručnog povjerenstva za pripremu i provedbu postupka jednostavne nabave (dalje u tekstu: stručno povjerenstvo), koje Odlukom imenuje ravnatelj Naručitelja.
Članovi stručnog povjerenstva odgovorni su za zakonito i stručno provođenje postupaka jednostavne nabave.
Članak 
Članovi stručnog povjerenstva ne moraju posjedovati važeći certifikat u području javne nabave.
Ukoliko se postupak jednostavne nabave provodi putem modula jednostavne nabave EOJN RH, minimalno jedan član stručnog povjerenstva za provedbu postupka nabave mora imati ovlaštenje za rad u modulu jednostavne nabave EOJN RH.
SUKOB INTERESA
Članak 
Na sukob interesa u postupcima jednostavne nabave na odgovarajući način primjenjuju se odredbe članaka 75. do 83. ZJN 2016.
PROVEDBA POSTUPKA JEDNOSTAVNE NABAVE
Članak 
Postupak jednostavne nabave koji se provodi kao poziv odabranim gospodarskim subjektima ili javna objava poziva pokreće se slanjem ili objavom poziva na dostavu ponuda.
Dokumentacija u postupku jednostavne nabave iz stavka 1. ovog članka mora biti jasna, razumljiva i nedvojbena te izrađena na način da sadrži sve potrebne podatke koji ponuditelju omogućavaju izradu i dostavu ponude te sve bitne uvjete nabave uključujući uvjete za izvršenje ugovora/okvirnog sporazuma.
Članak 
Kriteriji za odabir ponude su najniža cijena ili ekonomski najpovoljnija ponuda.
Ukoliko je kriterij odabira ekonomski najpovoljnija ponuda, osim kriterija cijene mogu se koristiti i različiti kriteriji povezani s predmetom nabave, npr. kvaliteta, tehničke prednosti, estetske i funkcionalne osobine, ekološke osobine, operativni troškovi, ekonomičnost, rok isporuke ili rok izvršenja, duljina jamstvenog roka i dr.
Članak 
Rok za dostavu ponuda mora biti primjeren predmetu nabave i ne smije biti kraći od pet dana od dana slanja ili objave poziva na dostavu ponuda, osim u slučaju žurne nabave.
Članak 
Gospodarski subjekt može zatražiti dodatne informacije, objašnjenja i/ili izmjene u vezi s dokumentacijom najkasnije tijekom trećeg dana prije roka određenog za dostavu ponuda. 
Naručitelj je obvezan odgovor, dodatne informacije i objašnjenja dati u primjerenom roku.
Naručitelj nije obvezan dati odgovor, dodatne informacije i objašnjenja ako je zahtjev gospodarskog subjekta zaprimljen nakon roka iz stavka 1. ovog članka.
Tijekom roka za dostavu ponuda, a najkasnije jedan dan prije roka koji je određen kao rok za dostavu ponuda, Naručitelj može izmijeniti ili dopuniti dokumentaciju.
U slučaju iz stavka 4. ovog članka, Naručitelj je obvezan produžiti rok za podnošenje ponuda za najmanje dva dana od slanja izmjene ili dopune dokumentacije.
Dodatne informacije, objašnjenja i/ili izmjene dokumentacije stavljaju se na raspolaganje gospodarskim subjektima na isti način kao i osnovna dokumentacija.
Članak 
U slučaju kada je u postupku zatražena dostava dijelova ponude sredstvima koja nisu elektronička (jamstva i sl.), u otvaranju ponuda sudjeluje najmanje jedan član stručnog povjerenstva imenovan za provedbu postupka jednostavne nabave koji evidentira pristigle fizičke dijelove ponuda u zapisniku o otvaranju ponuda. U ostalim slučajevima ponude se automatski otvaraju putem EOJN RH, a zapisnik o otvaranju ponuda automatski se dostavlja ponuditeljima putem EOJN RH neposredno nakon otvaranja ponuda.
U postupku jednostavne nabave ne provodi se javno otvaranje ponuda, osim ako je drukčije određeno dokumentacijom.
Članak 
Stručno povjerenstvo za provedbu postupka jednostavne nabave provodi pregled i ocjenu pristiglih ponuda, sastavlja zapisnik o pregledu i ocjeni ponuda te prijedlog odluke o odabiru ili odluke o poništenju.


Članak 
Odluka o odabiru ili odluka o poništenju donosi se u roku koji je određen dokumentacijom.
Uz odluku iz stavka 1. ovog članka, objavljuje se ili dostavlja zapisnik o pregledu i ocjeni ponuda.
Nakon donošenja odluke iz stavka 1. ovog članka Naručitelj ne smije sklopiti ugovor ili okvirni sporazum prije isteka roka mirovanja.
Rok mirovanja iznosi tri dana od dana dostave odluke ponuditeljima. Rok mirovanja ne primjenjuje se:
· u postupcima jednostavne nabave procijenjene vrijednosti jednake ili manje od 15.000,00 eura,
· ako je u postupku sudjelovao samo jedan ponuditelj čija je ponuda ujedno odabrana,
· u slučaju žurne nabave kada bi primjena roka mirovanja ugrozila obavljanje poslova iz djelokruga Naručitelja ili prouzročila značajnu štetu.
Odluka o odabiru, odnosno odluka o poništenju postaje izvršna:
· istekom roka mirovanja ako prigovor nije izjavljen,
· danom dostave odluke o odbacivanju ili odbijanju prigovora,
· danom dostave odluke o odabiru ili odluke o poništenju postupka jednostavne nabave, ako se rok mirovanja ne primjenjuje.
Ako Naručitelj za preuzimanje obveza mora imati suglasnost Upravnog vijeća ili Župana Primorsko-goranske županije, sukladno Statutu Naručitelja, smatra se da odluka o odabiru postaje izvršna na dan pribavljanja suglasnosti.
Članak 
Naručitelj je obvezan donijeti odluku o poništenju postupka jednostavne nabave ako cijena najpovoljnije ponude prelazi vrijednosni prag propisan za provedbu predmetnog postupka nabave prema ovom Pravilniku te provesti drugi odgovarajući postupak nabave.
U slučaju da u postupku jednostavne nabave roba i usluga cijena najpovoljnije ponude jednaka ili veća od 50.000,00 eura, odnosno u slučaju da u postupku jednostavne nabave radova cijena najpovoljnije ponude jednaka ili veća od 100.000,00 eura, Naručitelj mora donijeti odluku o poništenju postupka jednostavne nabave.
Članak 
U postupcima jednostavne nabave na odgovarajući se način primjenjuju opće odredbe i odredbe o provedbi postupka pregleda i ocjene iz ZJN 2016, ukoliko pojedina pitanja nisu uređena ovim Pravilnikom ili drugim aktom Naručitelja kojim je regulirano područje jednostavne nabave.
SKLAPANJE I IZVRŠENJE UGOVORA
Članak 
U postupku jednostavne nabave iz članka 6. ovog Pravilnika izdaje se narudžbenica ili se sklapa ugovor s odabranim ponuditeljem sukladno internim aktima Naručitelja.
U postupcima jednostavne nabave iz članaka 7., 8., 9. i 10. ovog Pravilnika s odabranim ponuditeljem sklapa se ugovor o jednostavnoj nabavi ili okvirni sporazum (dalje u tekstu: ugovor o nabavi) u pisanom obliku u roku od 30 dana od izvršnosti odluke o odabiru.
Ugovor o nabavi mora biti u skladu s uvjetima određenima u dokumentaciji i odabranom ponudom.
Ugovori o nabavi iz stavka 2. ovog članka moraju biti objavljeni u registru ugovora u EOJN RH.
Članak 
Naručitelj je obvezan kontrolirati izvršenje sklopljenih ugovora o nabavi.
Ugovor o nabavi sklopljen u svim postupcima jednostavne nabave Naručitelj smije izmijeniti tijekom njegova trajanja odgovarajućom primjenom odredbi ZJN 2016 i odredbi zakona kojim se uređuju obvezni odnosi.
Ukupni iznos ugovora o nabavi bez PDV-a, po svim izmjenama ugovora o nabavi, ne smije biti veći od praga za provedbu postupka temeljem kojeg je ugovor o nabavi sklopljen kao ni jednak ili veći od vrijednosti pragova za primjenu ZJN 2016.
Članak 
Naručitelj je obvezan voditi registar sklopljenih ugovora o nabavi u EOJN RH. Na vođenje registra na odgovarajući način se primjenjuju odredbe ZJN 2016.
PROJEKTNI NATJEČAJ
Članak 
Projektni natječaj je posebni režim nabave na čiju provedbu se na odgovarajući način primjenjuju odredbe ZJN 2016 koje se odnose na projektni natječaj kao i odredbe ovoga Pravilnika koje se odnose na postupke jednostavne nabave – poziv odabranim gospodarskim subjektima i javnu objavu poziva.
PRAVNA ZAŠTITA
Članak 
Ponuditelji imaju pravo na uvid u dokumentaciju postupka jednostavne nabave. Rok za podnošenje zahtjeva za uvid putem EOJN RH iznosi tri dana od dana dostave odluke o odabiru odnosno odluke o poništenju.
Protiv odluke o odabiru ili odluke o poništenju donesene u postupku jednostavne nabave procijenjene vrijednosti veće od 15.000,00 eura nije dopuštena žalba, ali svaki gospodarski subjekt koji je sudjelovao kao ponuditelj u postupku ima pravo protiv takve odluke izjaviti prigovor.
Prigovor se podnosi Ravnatelju u pisanom obliku isključivo putem modula jednostavne nabave EOJN RH.
Rok za izjavljivanje prigovora iznosi tri dana od dana dostave odluke o odabiru odnosno odluke o poništenju.
Prigovor mora sadržavati:
· podatke o ponuditelju,
· oznaku postupka jednostavne nabave,
· odluku koja se osporava,
· razloge osporavanja.
Ako prigovor ne sadrži podatke iz stavka 4. ovoga članka, Naručitelj može pozvati ponuditelja da u primjerenom roku, koji ne može biti kraći od jednog dana, dopuni ili pojasni prigovor. Ako ponuditelj u ostavljenom roku ne otkloni nedostatke, prigovor će se smatrati neurednim.
O prigovoru, u roku od 8 dana od zaprimanja prigovora, odlučuje Ravnatelj ili osoba koju on za to ovlasti obrazloženom odlukom, koja se dostavlja podnositelju prigovora putem EOJN RH. Podnošenje prigovora odgađa sklapanje ugovora o nabavi do donošenja odluke o prigovoru, osim u slučaju žurne nabave kada bi odgoda mogla prouzročiti ozbiljnu štetu ili ugroziti obavljanje poslova iz djelokruga Naručitelja.
U postupku pravne zaštite ne plaća se naknada za pokretanje postupka.
Članak 
Protiv odluke o odabiru ili odluke o poništenju donesene u postupku jednostavne nabave procijenjene vrijednosti jednake ili manje od 15.000,00 eura nije dopuštena žalba ni prigovor.
PRIJELAZNE I ZAVRŠNE ODREDBE
Članak 
Ravnatelj će u roku od 60 dana od dana stupanja na snagu ovog Pravilnika donijeti uputu kojom će se dodatno razraditi način postupanja u provedbi postupaka jednostavne nabave.
Članak 
Postupci jednostavne nabave pokrenuti do stupanja na snagu ovoga Pravilnika dovršit će se prema odredbama Pravilnika o provedbi postupka jednostavne nabave robe, radova i usluga (KLASA: 025-01/25-02/11, URBROJ: 2170-48-01/07-25-6 od 31.7.2025. godine).
Stupanjem na snagu ovog Pravilnika prestaje važiti Pravilnik o provedbi postupka jednostavne nabave robe, radova i usluga (KLASA: 025-01/25-02/11, URBROJ: 2170-48-01/07-25-6 od 31.7.2025. godine).
Ovaj Pravilnik stupa na snagu 1. rujna 2026. godine i objavit će se na oglasnoj ploči Naručitelja te će se učiniti dostupnim u EOJN RH.



Predsjednik upravnog vijeća
Damir Pilepić


KLASA: 025-01/26-02/12
URBROJ: 2170-48-01/05-26-6
Rijeka, 14. kolovoza 2026. godine

